SNEGLEFUNN: Kari Elisabeth Kaski (SV) har ikke mye til overs for brunsneglene. Foto: David Engmo VG

SV vil at alle nordmenn skal plukke brunsnegler en time to ganger i året

Med et strengere lovverk, fenomenet «slug hour» og et tillegg på 30 millioner kroner, håper SV å få bukt med landets brunsnegleproblem.

Magnus Braaten

Ingri Gudmundsen Bergo

Oppdatert 2. august 2016

Artikkelen er over fire år gammel

– I SVs alternative statsbudsjett for 2016 har vi satt av 30 millioner kroner i økt støtte til bekjempelse av fremmede arter, med fokus på brunsneglen, sier partisekretær Kari Elisabeth Kaski.

Hun er selv fra sneglefrie Finnmark, men har likevel latt seg engasjere i problematikken som brunsneglene har slept med seg til Norge.

Har du snegle-tips? Send til snegle@vg.no

– Det handler ikke bare om brunsneglen, men om flere importerte arter som er uønskede i norsk natur. Men akkurat nå ser vi at brunsneglen er et problem som trenger ekstra fokus, fordi det krever umiddelbar handling, sier hun.

Er du Norges fremste sneglejeger? Bli med i VGs sneglekonkurranse – vinn premier.

Ber om «slug hour»

Kaski frykter at klimaendringene vil hjelpe brunsneglen til ytterligere spredning i landet, også til de nordligste kommunene. Det er et problem hun mener må tas mer på alvor.

– Jeg tror hagesentre og blomsterforretninger er altfor dårlige til å sjekke plantene sine for snegleegg. Alle som kjøper planter, bør få en garanti på at det er sneglefrie varer. Her må vi skjerpe lovverket, sier hun.

Men penger og et skjerpet lovverk er ikke nok. SV vil også innføre fenomenet «slug hour» etter modellen til det velkjente «earth hour».

To ganger hvert år håper partiet å få med det norske folk på å vie en time av livet sitt til å plukke snegler.

– Hvordan fikk dere ideen om å innføre «slug hour»?

– Vi har latt oss inspirere av flere kommuner som har lykkes godt med slike dugnader. I Re kommune har de for eksempel hatt en panteordning der innbyggerne fikk penger for hver kilo brunsnegl de leverte inn, sier Kaski.

– I tillegg har vi sett hvor godt det har fungert med «earth hour», der man skrur av lyset i en time. Nordmenn er glade i dugnad, og alle som kan noe om brunsnegler, sier at vi trenger en koordinert og samlet innsats.

NÅ KOMMER VG TIL STORD: Skal utrydde brunsneglen med stor kommunedugnad

Mener 30 millioner er nok

– Tror du at hele landet vil bli med på å gå ut og plukke brunsnegler i en time, to ganger i året?

– Ja, jeg tror det. Mange plukker snegler daglig fordi de har problemer i hagen sin, og med den dugnadsånden nordmenn har, er jeg sikker på at dette er noe folk vil bidra til. Dessuten håper jeg «slug hour» kan bidra til å øke oppmerksomheten rundt fremmede arter, sier Kaski.

Hun mener regjeringen har et ansvar for å hindre spredningen av brunsnegler, men at kommunene må ta ansvar for sneglene som allerede er der.

– Bekjempelsen av sneglene som allerede er her, er et kommunalt ansvar. Når vi setter av 30 millioner kroner, er det for å hjelpe kommunene til å sette i gang dugnader. Vi håper regjeringen og Jan Tore Sanner lar seg inspirere av vårt forslag, og vi vil følge opp saken i høst når Stortinget møtes etter sommeren, sier hun.

– Tror du 30 millioner kroner til bekjempelse av fremmede arter vil gjøre en forskjell?

– Det tror jeg absolutt. Her er det snakk om 30 millioner kroner på toppen av den innsatsen som allerede ligger der. Dessuten er ikke brunsnegler et problem som lar seg løse bare ved å kaste penger etter det, sier hun.

«Kannibal-metoden»: Slik blir du kvitt mordersneglene

..og: Slik bør du ABSOLUTT IKKE drepe brunsneglen

Internasjonalt samarbeid

SV-politikeren har stor tro på at kampen mot brunsneglene kan vinnes, men forteller at planen fortsatt er i et tidlig stadium.

– Om vi vil få til dette gjennom å fremme forslag i Stortinget, eller om vi vil be regjeringen om det, har vi ikke landet på helt ennå, sier hun.

Kaski er heller ikke fremmed for å arbeide mot et internasjonalt samarbeid.

– Vi bør se til andre land og hva de gjør. Særlig når det gjelder importgrenser, kan det være lurt å se til Sverige for å få til et samarbeid på dette.

Publisert: 01.08.16 kl. 10:56 Oppdatert: 02.08.16 kl. 13:50

Les også